ད་ལོའི་བུད་མེད་རྐང་སྤོལ་རུ་ཁག་གཉིས་ཀྱི་ཚབ་ཞུས་པའི་རྩེད་འགྲན་པ་གཉིས་ཀྱིས་སོ་སོའི་མྱོང་ཚོར་བརྗོད་དོན།ཐོག་མར་བསྟན་འཛིན་གསལ་སྒྲོན་གྱིས་བརྗོད་པར།ང་རང་སམ་བྷོ་ཊ་བོད་ཁྱིམ་སློབ་གྲྭ་ཡི་འཛིན་གྲྭ་༡༢ཐོན་ཙམ་ཡིན་པ་དང་།ངས་འཛིན་རིམ་དྲུག་པ་ནས་བཟུང་རྐང་སྤོལ་རྩེད་པའི་འགོ་བཙུགས་བྱས་ཤིང་།སྐབས་དེའི་རྩེད་མོའི་དགེ་རྒན་གྱིས་སེམས་ཤུགས་སྤར་བ་ལ་བརྟེན་སྟེ།སློབ་གྲྭའི་ཚབ་བྱས་ནས་གང་ས་གང་དུ་རྐང་སྤོལ་རྩེད་རུ་སོང་ཞིང་།ཕྱི་ལོ་༢༠༡༦ལོར་ནས་བུད་མེད་ཚོགས་པས་བཙུགས་པའི་རྩེད་འགྲན་ནང་དུ་མཉམ་ཞུགས་བྱས་ཤིང་སྦྱོང་བརྡར་རག་སོང་བ་དང་།ང་རང་གིས་བོད་པའི་མིང་ཞིག་ཁུར་སྟེ་རྩེད་མོ་རྩེད་པ་དང་བུད་མེད་ལ་གོ་སྐབས་མང་པོ་རག་གི་མེད་དུས་དེ་རག་པའི་སྟེགས་བུ་ཞིག་ཏུ་ཐོན་པར་དགའ་སྣང་ཆེན་པོ་འདུགབུ་མོའི་རྩེད་མོའི་སྐབས་སུ་ལྟ་མཁན་ཧ་ཅང་ཉུང་བས།ཁོ་མོའི་སེམས་པ་སྐྱོ་བོ་བྱུང་བ་དང་།ད་ལོའི་རྩེད་འགྲན་སྐབས་སུ།ལྟ་མོ་བ་མང་པོ་ཡོང་བའི་རེ་བ་ཡོད།ཞེས་བརྗོད་སོང་།